charles etc. a tous ceulx qui ces presentes lettres verront
ou orront salut. savoir faisons nous avoir receu
lumble supplication de walry begin et de arnoul et
willemairt beghin ses filz demourans a orbais en notre
romman pays de brabant contenant comment iceulx supplians
ont este boutez en prison par ung nomme pierre de
haultepenne, bailly de perwez a cause que lesdits
supplians auroient blessez et navrez un nomme raoul
regnart et rolon son filz, dont ledit bailly procedant
pardevant les eschevins dudit lieu dorbaiz a prins
conclusion contre lesdits supplians seullement civile, assavoir
affin destre condempnez a faire aucuns voyaiges et
de payer certaines sommes de deniers comme aussy
aultre conclusion ny cheoit que civile et nullement criminele
et combien par lesdits eschevins dorbaiz ait este juge
par sentence parties dung coste et daultre en leurs
allegations et deffences oyez, et laquelle sentence
a este par icelles parties tenue pour bonne et
expressement ratifiee et approuvee que lesdits
supplians seroient eslargiez et delivreez de ladite prison
parmy baillant caution souffissante par eulx presentee
destre a droit et furnir le juge desdits eschevins
et que en ensuyant icelle sentence lesdits supplians
ayent presente dobliger pour caution leurs rentes
heritaiges et bien meubles et immeubles quilz
ont soubz la justice dudit orbais, souffisans
et furnissans a la demande dudit bailly de perwez
et avecq ce plesge souffisant jusques a la
somme de deux cens florins ce toutesvoyes non
obstant et sans ladicte caution vouloir accepter
sest avanchie ledit bailly de laisser la voye
et train de justice et soy tourner a voye
de faict de concussion et dextorsion de
emmener lesdits supplians hors la justice et bancq
dudit orbais en les gectant en prison tresestroicte
et rude au fon de fosse et ceppe de fer
en la tour du chasteau et fortresse dudit
perweiz et que pis est sest avanchie
ledit bailly sans loy et sans justice de son auctorite
indue de faire gecter ledit arnoul ung desdits
supplians par le borreau sur ung bancq et
faire gehenner si horriblement et inhumainement
quil luy a pres rompu ses membres et ce en la presence
dudit walry son pere suppliant tellement que ledit willemart
suppliant le plus jeune desdits enffans quy nestoit guerres
loing du lieu de ladicte gehenne, oyant les douleureux
criz et lamentations de sondit frere suppliant estant
en gehenne a este avecq ledit walry son pere
constraint par crainte et peur de semblablement
ou plusenormement estre tormentez et gehennez,
confesser tout ce quil a pleu audit bailly. les
veul vueillant icelluy bailly par la confession ainsy
desdits supplians indeuement et sans justice extorquee
constraindre a composition desquelles forces
violences et extorsions lesdits supplians se sont plainctz
vers nous en notre conseil ordonne en brabant
ayans illecq impetre noz lettres patentes en vertu desquelles
ledit bailly a este adjourne en notredit conseil de
brabant pour illecq oyr telles demande requeste
et conclusion que lesdits supplians vouldroient faire
affin destre relevez de leurdites confessions, comme
deulx indeuement par crainte et force extorquees
et aussy affin destre releveez delivrez de ladite
prison moiennant caution souffissante dester a
a droit et furnir le juge ensuyant lappoinctement
desdits eschevins dorbaiz entre lesdites parties comme
dit est rendu. et aussy que ledit bailly seroit
tenu leur faire reparation desdites forces injures
et tormens dont le jour a servy lundy xxvje
jour de ce present mois de novembre. or est
est il que apres ladite provision avoir obtenue
en notre conseil lesdits supplians demourans en ladite prison au fon de
fosse en grant misere et povrete, craingnant vraysemblablement
pis estre traictez par ledit bailly que au paravant pour ce
que iceulx supplians sestoient plaintz de luy en notredit conseil
par invocation de layde de dieu et de la glorieuse
vierge marie, faisans leurs veuz de la visiter a haulx
et a wavre, ont trouve facon que le xj jour dudit
mois de novembre environ ix ou x heures du soir
ilz sont sailliz eschappez et enfrainctz de ladite prison
apres laquelle infraction de prison iceulx supplians
ont acquicte leurdits veuz a haulx et a wavre.
a cause de laquelle infraction lesdits supplians
craignent et doubtent grandement avoir offense
et mesfait envers nous et justice et par ce
avoir empire leur bon droit, comme aussy a cause dicelle
infraction de prison ledit bailly a desia mis
gardemengeurs es biens desdits supplians cuydant proceder
a la confiscation diceulx, ce que tourneroit a
la totale ruine povrete et desolation desdits povres
supplians et encoires plus seroit se notre grace ne leur
estoit sur ce impartie dont ilz nous ont treshumblement
supplie et requis. et pour ce est il que nous
ses choses considerees, auxdits walry arnoul et
willemart begin supplians inclinans favorablement
a leurdite supplication et requeste et leur
vueillant en ceste partie partie preferer grace
et misericorde a rigeur de justice, avons
au cas dessusdit quicte remis et pardonne
quictons remectons et pardonnons de grace
especial par ses presentes linfraction de ladite prison ensemble toute
paine et amende corporelle criminele et civile
esquelles a cause dicelle infraction de prison ilz
pevent estre encourruz ou avoir mesprins et offense
envers nous et justice ostant levant et
mectant du tout a neant tous arrests mainmises
et aultres procedures desia faiz sur leurs biens
et heritaiges a cause dicelle infraction et les
avons quant a ce remis et restitue, remectons
et restituons par cesdites presentes a leurs bonnes renommee
et fame en notredit pays de brabant et a leurs biens et
heritaiges non confisquez sancuns en ont en
imposant sur ce silence perpetuel a notre procureur
general en brabant audit bailly de perweiz et a tous
aultres noz justiciers officiers et subgectz et
aussy des bassains seigneurs de notredit pays de brabant
quelz quilz soient. satisfaction prealablement
a la partie interessee saucune y chiet et faicte
nest civilement tant seullement et pourveu que
lesdits supplians seront tenuz eulx rendre prisonniers
en tel estat quilz estoient a lheure de ladite infraction
de prison es mains de noz amez et feaulx les
chancellier et gens de notredit conseil en brabant
tant et jusques ace que parties oyes en la matiere
illecque intentee comme dessus aultrement sur la
relaxation desdits supplians sera ordonne, pourveu
aussy que iceulx supplians seront tenuz de payer et
reffondre les mises et despens raisonnables
de justice a larbitraige et tauxation de notredit chancellier
et gens du conseil en brabant lesquelz avons ace
commis et commectons par se cesdites presentes, sy
mandons et commandons a iceulx noz chancellier
et gens du conseil en brabant que appellez pardevant
eulx notredit procureur general en brabant ledit bailly de
perweiz et tous aultres quy pour ce feront a appeller
ilz procedent bien et deuement a la verification
et interinement de cestes. et ce faict et lesdites
mises et despens de justice tauxez et payez
ilz notre maire de louvain amman de bruxelles
escoutettes danvers et de boisleduc, bailly
de nyvelle et de notredit romman pays de
brabant bailly de perweiz et tous autres nos justiciers
officiers et subgectz et cheu ceulx de noz vassaulx
et bassins seigneurs de notredit pays de brabant leurs
lieutenans et chacun deulx en droit soy et sicomme
a luy appartiendra facent seuffrent et laissent
lesdits supplians et chacun deulx plainement
entierement et paysiblement de notre presente
grace et pardon selon et en la maniere que dit
est joyr et user sans en ce leur faire
mectre ou donner ne souffrir estre faict mis
ou donne aucun destourbier ou empeschement
au contraire ains se leurs corps ou aucuns
de leursdits biens estoient a cause de ladite infraction
prins saisiz arrestez emprisonnez ou aultrement
empeschez les mectent ou fachent mectre
incontinent et sans delay a entiere et plaine delivrance
car ainsy nous plaist il. et en tesmoing
de ce avons faict mectre notre seel a ses presentes
donne en notre ville de bruxelles le xxviije
jour dudit mois de novembre lan de
grace mil cincq cens et vingt et
de noz regnes assavoir de celluy des rommains
le second, de germanie le premier, et
despaignes arragon et aultres le cincquiesme.
ainsy estoit escript sur le reploy. pour
lempereur en son conseil, et signe boudewynt
collationne a loriginal
par moi
n strat